23-11-2018

Ditte Møller/ Casper Skov Andersen

Slagelse Kommune

Navnerettigheder Antvorskovhallen

Udbudsbetingelser

Udbud af Navnerettighed til ”Antvorskovhallen”

# **Udbuddet**

Slagelse Kommune sætter navneretten til ”Antvorskovhallen” til salg.

# Indledning

Slagelse Kommune udbyder hermed navnerettigheden til Antvorskovhallen i det i nærværende udbudsmateriale beskrevne omfang.

Slagelse Kommunes byråd har den 27. august 2018 besluttet at udbyde navnerettighederne til Antvorskovhallen, Sejerøvej 1, 4200 Slagelse.

Aftalen vil løbe i 2 år og 11 måneder (1/2 2019-31/12 2021) med mulighed for forlængelse i yderligere 2 år. Antvorskovhallen anvendes til håndbold, badminton, gymnastikopvisninger, volleystævner, messer, møder, fester, konferencer, danseopvisninger og koncerter

Indtægten fra navnerettighederne tillægges Idræts- og Fritidspuljen og kommer dermed foreningslivet i Slagelse Kommune til gode.

# Forbehold

Slagelse Kommune forbeholder sig retten til efter et sagligt skøn at forkaste alle tilbud og aflyse udbuddet.

Der tages endvidere forbehold for Byrådets endelige godkendelse af aftalen.

Aftalen om salg af navneretten, herunder prisen for denne, kan genforhandles, såfremt der opstår væsentlige ændringer i Antvorskovhallens aktiviteter i kontraktperioden.

# Bilagsfortegnelse

Bilag 1 Aftaleudkast

Bilag 2 Tilbudsliste

Bilag 3 Retningslinjer for udlejning, reklamering og sponsorater

Bilag 4 Slagelse Kommunes retningslinjer for reklamering

# Kontaktoplysninger og spørgsmål

Spørgsmål til udbuddet skal rettes skriftligt til følgende e-mailadresse: navnerettigheder@slagelse.dk. Spørgsmål skal være kommunen i hænde senest den 30. november 2018.

Spørgsmål og svar vil i anonymiseret form blive offentliggjort på Slagelse Kommunes hjemmeside senest den 4. december 2018.

# Tilbud

Tilbud afgives ved at udfylde og indsende bilag 2.

Tilbud skal fremsendes elektronisk til adressen navnerettigheder@slagelse.dk senest den 11. december 2018.

Der er mulighed for at besigtige hallen, inden der afgives tilbud. For aftale om besigtigelse kontaktes aktivitetskoordinator: Heidi Adele Cardell på tlf. 58574409/21262651 eller mailen adele@slagelse.dk.

Forventet tidsplan for udbud:

|  |  |
| --- | --- |
| Udbudsmaterialet offentliggøres på udbud.dk og slagelse.dk/udbud  | Fredag den 23. november 2018 |
| Frist for spørgsmål | Fredag den 30. november 2018 |
| Frist for besvarelse af spørgsmål | Tirsdag den 4. december 2018 |
| Tilbudsfrist | Mandag den 11. december 2018 |
| Politisk behandling | Januar |
| Kontraktunderskrift | Tirsdag den 29. januar 2018 |
| Kontraktopstart | Fredag den 1. februar 2018 |

# Specifikation af navnerettens indhold

**Synlighed og eksponering**

Med navneretten vil køber opnå følgende synlighed og eksponering:

1. Navneskilt (facilitetens nye sponsornavn) på hallens gavl ud mod parkeringsplads. Disponibelt format bredde 3 m, højde 1 m.
2. Navneskilt (facilitetens nye sponsornavn) over hovedindgang
3. Navneskilt (facilitetens nye sponsornavn) over spillerindgang; 4,4 m, højde 0,8 m
4. Navn og logo på øst- og vestgavl inde i hallen. Disponibelt format pr. gavl: bredde 2 m, højde 1 m.
5. Facilitetens nye sponsornavn kommer til at fremgå på relevante elektroniske kommunikationskanaler (infoskærm, relevante kommunale hjemmesider mv.).
6. Vejskilt med facilitetens nye navn ved nærmeste rutenummererede vej (nærmest hallen)
7. Facilitetens nye sponsornavn vil blive nævnt i relevante nyheder og opslag, blive anført på billetter, invitationer og sociale medier i forbindelse med arrangementer samt på andet relevant kommunikationsmateriale.
8. Diverse plakater/programmer med henvisning til arrangementer/aktiviteter i hallen.
9. Navnesponsorat bliver hallens officielle navn i hele aftaleperioden og anvendes derfor i forbindelse med alle arrangementer/aktiviteter i hallen.
10. 3. stk. flagvimpler, når disse ikke skal bruges til 3. mands arrangementer.

Tilbudsgiver dækker selv alle udgifter til produktion, udskiftning, opsætning, vedligehold og evt. forsikring af skilte samt dækker udgifter til nedtagning af skilte ved aftalens udløb. Skilte skal fastgøres forsvarligt. Tilbudsgiver dækker evt. skader, som skilte forårsager.

Eventuelle vejskilte udskiftes og betales dog af Slagelse Kommune.

Køber kan anvende navneretten i virksomhedens PR- og markedsføring og tilkøbe yderligere synlighed (bander mm.) i henhold til gældende retningslinjer for udlejning, reklamering og sponsorater i forbindelse med arrangementer i hallen, jf. bilag 3.

**Lovgivning og interne regler**

Navnet og reklamen skal være i overensstemmelse med den til enhver tid gældende lovgivning, blandt andet markedsføringsloven, herunder markedsføringslovens generelle krav til indhold og praksis på området.

Derudover skal navnet/reklamen endvidere være indenfor rammerne af Slagelse Kommunes regler for, reklamering og sponsorater jf. bilag 3. reklamering jf. bilag 4, samt retningslinjer for udlejning

Slagelse Kommune forbeholder sig retten til at afvise tilbud, som efter kommunens vurdering ikke lever op til reglerne om god markedsføringsskik og kommunens interne regler og politikker.

Ved vurderingen af om navnet/ reklamen strider imod ovenstående, tillægges det blandt andet vægt om navnet eller reklamen:

1. i omfang, udformning og placering kan virke stødende
2. er en reklame for farlige, underlødige eller ulovlige produkter
3. virker påtrængende eller anstødelig
4. kan betegnes som diskriminerende markedsføring
5. er et udtryk for usømmelighed og mangel på respekt for almen sikkerhed og mangel på social ansvarsfølelse i markedsføringen.

Der må ikke anvendes urigtige eller vildledende oplysninger. Der må ikke være tvivl om, at der er tale om reklame.

Der er særlige regler for reklamering rettet mod børn og unge.

Kommunen er neutral og saglig. Der må derfor ikke reklameres for politiske partier, faglige organisationer, religiøse bevægelser eller lignende.

Relevant lovgivning for opsætning af skilte skal overholdes.

**Øvrige krav**

Det er et krav, at ”Slagelse” indgår i navnet.

Derudover er det et krav, at navn og reklamer lever op til gældende lovgivning og kommunens interne retningslinjer, jf. nedenfor.

# **Ordregivers forbehold**

Ordregiver forbeholder sig retten til at afvise tilbud, hvor prisen efter Ordregivers vurdering er for lav.

Ordregiver forbeholder sig endvidere retten til at forkaste tilbud, som ikke skønnes at overholde kravene i nærværende udbudsmateriale.

# Tilbudsevaluering

Kontrakten tildeles til den tilbudsgiver, der har afgivet det højeste bud, jf. tilbudslisten.

# Aftalens løbetid

Aftalen løber i 2 år og 11 måneder med mulighed for forlængelse i op til 2 år, hvis begge parter er enige om dette.

# Afgivelse af tilbud

Tilbud afgives ved at udfylde og indsende tilbudslisten i bilag 2 til følgende e-mailadresse: navnerettigheder@slagelse.dk